«Ժառանգություն» կուսակցության վարչության նախագահ Արմեն Մարտիրոսյանը Նիկոլ Փաշինյանի հեղափոխական շարժման կողմնակիցներից ու աջակիցներից էր։ Բայց ինչպես նա, այնպես էլ «ՔՊ»-ից դուրս այլ ուժեր չհայտնվեցին Նիկոլի կողքին ու նրա հետ նույն հարթակում, ընդամենը հրապարակում շարքային քաղաքացիների հետ հավասար աջակցողների շարքում էին։ Նիկոլ Փաշինյանը չթույլատրեց, որ իր սեփական ոտքերի հաշվին իրագործված հեղափոխությանը «փայ» մտնի որեւէ այլ ուժ ու քաղի դրա պտուղները։ Արդյունքում նոր ձեւավորված կառավարությունում էլ պաշտոն ստացան միայն նրանք, որոնք Նիկոլի անձնական թիմի ու շրջապատի մարդիկ էին, նրա հետ քայլած դեմքեր։ Մյուսները, ըստ էության, դուրս մնացին գործընթացներից։